Milijun i 208 tisuća kuna. Toliko je Grad Zagreb u posljednje četiri godine izdvojio za župe u susjednoj Bosni i Hercegovini. Iznos im je dodijeljen izravno iz proračunskih zaliha. Samo lani, gradonačelnik Zagreba Milan Bandić, podijelio je nešto više od 200.000 kuna po nekoliko župa u BiH. Prema Zakonu o pravima vjerskih zajednica, gradovi i država mogu davati novac župama, ali to mora biti obrazloženo.

Kako smo vidjeli iz nedavne Telegramove reportaže, takva dodjela sredstava u slučaju Grada Zagreba daleko je od transparentne, a pritom se financiraju obnove crkvi i u kvartovima koji nemaju ni vrtić ni ambulantu ni školu. No gradonačelnik Zagreba otišao je korak dalje i odlučio novac Zagrepčana iz proračunskih zaliha dijeliti i po susjednoj Bosni i Hercegovini. Zgodno je možda pritom spomenuti da se Grad uskoro namjerava zadužiti za dodatnih pola milijarde kuna…

Novac otišao na obnove, slavlja, organizacije turnira…

U ožujku prošle godine, župa Presvetog Srca Isusova u Doboju dobila je od Grada Zagreba 20.075 kuna za sufinanciranje troškova obnove i uređenja župne crkve i župnog ureda. Kako to valjda nije bilo dovoljno, već idući mjesec došla im je nova financijska injekcija od 20.059 kuna. Ponovno za sufinanciranje troškova obnove i uređenja.

Iz proračuna Grada Zagreba isplaćen je novac i Župi Preobraženja Gospodinova u Borovici kod Vareša. Za sufinanciranje troškova obnove i uređenja župne crkve i okoliša dobili su 30.113 kuna. Dobro je prošla i Župa Svetog Jurja Mučenika u Derventi, koja je za sufinanciranje troškova uređivanja crkvenog okoliša i kapele u mjesnom groblju dobila 30.059 kuna. Ista župa od Zagreba je novac dobivala i ranije; godine 2014. dobili su 10.000 kuna za 9. međunarodnu smotru folklora, a 2016. i 10.105 kuna za sufinanciranje izvođenja radova obnove kapelice Rođenja Blažene Djevice Marije u selu Polje.

Novac iz proračunskih zaliha dobio je i Franjevački samostan Svetog Petra i Pavla iz Tuzle. Točnije, 19.994 kune za sufinanciranje radova na uređenju pratećeg objekta Hrvatskog kulturnog centra sv. Franjo. Župa Svetog Petra i Pavla u Derventi dobila je pak 30.389 kuna za, pazite sada, organizaciju turnira u malom nogometu i proslavu zaštitnika župe.

Zagrebačkim novcem nabavili i vozilo

Ali to nije sve. Financijska potpora za sufinanciranje organizacije proslave dana Svetog Roka u iznosu od 30.071 kunu otišla je Župi Krista Kralja u Ceru. Riječ je o župi kojoj je Grad Zagreb već dao novac 2016., ali tada za uređenja svetišta sv. Roka na Ceru. Zagrepčani su uređenje tog svetišta, a koje vjerojatno neće vidjeti za života, platili 50.603 kune.

Da u zagrebačkom gradonačelniku imaju prijatelja mogu se pohvaliti i iz Župe Uznesenja Blažene Djevice Marije iz Koraća kraj Bosanskog Broda koja je dobila 19.973 kune za sufinanciranje izgradnje dvorišne zgrade i zatvaranja crkvenog dvorišta. Kada se već može dati za to, ne čudi i da je Parohija Uspenja Presvete Bogorodice iz Dervente dobila 20.182 kune kao financijsku potporu za nabavu poslovnog terenskog vozila.

Franjevački samostan sv. Katarine u Kreševu 2017. je dobio 29.806 kuna za dovršetak izgradnje i uređenja Muzeja Franjevačkog samostana. Još jedan franjevački samostan, sv Marka Evanđelista kod Dervente, 2016. je dobio čak 50.183 kune za organizaciju proslave svog zaštitnika na Plehanu.

Financirala se i katolička gimnazija

Godine 2015. Vrhbosanskoj nadbiskupiji Grad je dao 305.200 kuna za izvođenja radova popločavanja oko sarajevske katedrale u sklopu izgradnje spomenika Sv. Ivanu Pavlu II. Iste godine 119.040 kuna otišlo je na sufinanciranje izvođenja radova obnove crkve Uznesenja Blažene Djevice Marije u sklopu župe istog naziva u Širokom Brijegu. A 131.099 kuna dobila je pak Župa Svetog Ilije Proroka za izvođenja radova obnove crkve Sv. Josipa na Takalama.

Godine 2014. zagrebačkim je novcem obilato financirana Banjalučka biskupija. Sveukupno su dobili 280.335 kuna iz proračunskih zaliha Grada Zagreba. Pritom je 30.000 kuna otišlo za karitativno djelovanje te biskupije, 200.000 za opću gimnaziju Katoličkog školskog centra “Bl. I. Merz”, a 51.535 kuna za obnovu u ratu porušene župne crkve Sv. Križa u Bosanskoj Dubici.

Kako smo već pisali, gradonačelnik Bandić je samo tijekom 2017. godine 67 puta donirao župe, Katoličko sveučilište, provincije i samostane u Hrvatskoj i BiH te tako dodijelio gotovo 13 milijuna kuna. Izdašne potpore župe su dobile i lani. Gradski ured za mjesnu samoupravu tako im je na osnovu kapitalnih donacija dao pet milijuna i 859.000 kuna. Od 2014. do 2018. Grad je iz druge kategorije, odnosno iz proračunskih zaliha, izdvojio više od 5 dodatnih milijuna kuna. Uz to u Planu komunalnih aktivnosti nekoliko četvrti u Zagrebu za ovu godinu nalaze se obnove i rekonstrukcije crkvi vrijedne 980.000 kuna.

Tablica sa svim donacijama župama u BiH od 2014. do 2018. Grad Zagreb ukupno je potrošio 1,208.286 kuna:

1. Župa Presvetog Srca Isusova – Doboj

2018. (ožujak) – sufinanciranje troškova obnove i uređenja župne crkve i župnog ureda – 20.075 kn

2018. (travanj)- sufinanciranje troškova obnove i uređenja župne crkve i župnog ureda – 30.059 kn

2. Župa Preobraženja Gospodinova – Borovica, Vareš

2018. – sufinanciranje troškova obnove i uređenja župne crkve i okoliša – 30.113 kn

3. Župa Svetog Juraja Mučenika – Derventa

2018. – sufinanciranje troškova uređivanja crkvenog okoliša i kapele u mjesnom groblju – 30.059 kn

2016. – financijska potpora za sufinanciranje izvođenja radova obnove kapelice Rođenja Blažene Djevice Marije u selu Polje – 10.105 kn

2014. – 9. međunarodna smotra folklora – 10.000 kn

4. Franjevački samostan Petra i Pavla – Tuzla

2018. – sufinanciranje radova na uređenju pratećeg objekta Hrvatskog kulturnog centra sv. Franjo – 19.994 kn

5. Župa Svetog Petra i Pavla – Derventa

2018. – organizacija turnira u malom nogometu i proslava patrona župe – 30.389 kn

6. Župa Krista Kralja – Cer

2018. – financijska potpora za sufinanciranje organizacije proslave dana Svetog Roka – 30.071 kn

2016. – financijska potpora za sufinanciranje troškova uređenja svetišta sv. Roka na Ceru – 50.603 kn

7. Župa Uznesenja Blažene Djevice Marije – Koraće, Bosanski Brod

2018. – sufinanciranje izgradnje dvorišne zgrade i zatvaranja crkvenog dvorišta u Koraću – 19.973 kn

8. Parohija Uspenja presvete Bogorodice – Derventa

2018. – financijska potpora za nabavu poslovnog terenskog vozila – 20.182 kn

9. Franjevački samostan sv. Katarine – Kreševo

2017. – sufinanciranje troškova dovršetka izgradnje i uređenja Muzeja Franjevačkog samostana – 29.806 kn

10. Franjevački samostan sv Marka Evanđelista – Plehan, Derventa

2016. – financijska potpora za sufinanciranje organizacije proslave sv. Marka na Plehanu – 50.183 kn

11. Vrhbosanska nadbiskupija u Sarajevu

2015. – financijska potpora za sufinanciranje izvođenja radova popločavanja oko sarajevske katedrale u sklopu izgradnje spomenika Sv. Ivanu Pavlu II. – 305.200 kn

12. Franjevački samostan Uznesenja Blažene Djevice Marije u Širokom Brijegu

2015. – financijska potpora za sufinanciranje izvođenja radova obnove crvke Uznesenja Blažene Djevice Marije – 119.040 kn

13. Župa Svetog Ilije Proroka, Vrhbosanska nadbiskupija

2015. – financijska potpora za sufinanciranje izvođenja radova obnove crkve Sv. Josipa na Takalama – 131.099 kn

14. Banjalučka biskupija

2014. – financijska potpora u svrhu sufinanciranja karitativnog djelovanja – 30.000 kn

2014. – financijska potpora Općoj gimnaziji Katoličkog školskog centra “Bl. I. Merz” – 200.000 kn

2014. – financijska pomoć za troškove obnove u ratu porušene župne crkve “Sv. Križa” u Bosanskoj Dubici – 51.335 kn